Il-bażi ġuridika tal-proposta hija bbażata fuq l-Artikoli 50, 53, 62 u 114 tat-Trattat dwar il-Funzjonament tal-Unjoni Ewropea (TFUE). L-Artikolu 50 tat-TFUE huwa l-bażi ġuridika għall-adozzjoni ta’ miżuri tal-UE mmirati lejn il-kisba tad-dritt ta’ stabbiliment fis-suq uniku fid-dritt tal-kumpaniji. L-Artikolu 50 tat-TFUE jagħti mandat lill-Parlament Ewropew u lill-Kunsill sabiex jaġixxu permezz ta’ direttivi. Barra minn hekk, l-Artikolu 114 tat-TFUE huwa att legali ġenerali bl-objettiv li jiġi stabbilit jew żgurat il-funzjonament tas-suq uniku – f’dan il-każ, il-moviment liberu tal-kapital.

•Sussidjarjetà (għall-kompetenza mhux esklużiva)

L-objettivi ta’ din l-inizjattiva ma jistgħux jintlaħqu b’mod suffiċjenti mill-Istati Membri b’mod individwali. L-Istati Membri bħalissa għandhom ċerta flessibbiltà għat-tfassil tar-regoli dwar il-mekkaniżmi u l-formati tal-obbligi ta’ rapportar korporattiv stabbiliti mil-leġiżlazzjoni tal-UE. Il-frammentazzjoni ġeografika u tematika li tirriżulta tal-mekkaniżmi u l-formati ta’ divulgazzjoni hija mifruxa fl-Unjoni u żżid il-kostijiet tal-aċċess u tal-ipproċessar għall-utenti tal-informazzjoni korporattiva. Azzjonijiet individwali ulterjuri mill-Istati Membri ma jnaqqsux din il-frammentazzjoni sakemm ma jmorrux fl-istess direzzjoni sabiex jibnu punt ta’ aċċess uniku u jindirizzaw numru ta’ ostakli, li x’aktarx ma jsirx mingħajr approċċ koordinat.

Għaldaqstant, l-UE tista’ tadotta miżuri f’konformità mal-prinċipju tas-sussidjarjetà kif stipulat fl-Artikolu 5 tat-Trattat dwar l-Unjoni Ewropea.

•Proporzjonalità

F’konformità mal-prinċipju tas-sussidjarjetà kif stabbilit fl-Artikolu 5 tat-Trattat dwar l-Unjoni Ewropea, din l-inizjattiva ma tmurx lil hinn minn dak li huwa neċessarju sabiex l-objettivi ta’ din l-inizjattiva jintlaħqu. Din il-proposta mhux se żżid jew timmodifika l-obbligi ta’ rapportar f’termini ta’ kontenut. Sabiex jiġi mminimizzat il-piż fuq l-entitajiet u l-awtoritajiet nazzjonali, l-ESAP jibni kemm jista’ jkun fuq il-mezzi u l-infrastruttura eżistenti ta’ rapportar tad-data.

•Għażla tal-istrument

Direttiva Omnibus hija meqjusa l-aktar strument legali xieraq biex jiġu emendati d-direttivi eżistenti biex jiġi stabbilit l-ESAP peress li l-biċċa l-kbira tad-dispożizzjonijiet fiha qed jispeċifikaw liema informazzjoni pubblika għandha tiġi sottomessa lill-ESAP permezz ta’ korp tal-ġbir.

3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

•Evalwazzjonijiet ex post/kontrolli tal-idoneità tal-leġiżlazzjoni eżistenti

Il-valutazzjoni tal-impatt li takkumpanja din il-proposta tibbaża fuq - inter alia - il-kontroll tal-idoneità tal-qafas tal-UE għar-rapportar pubbliku minn entitajiet li ġie ppubblikat mill-Kummissjoni f’April tal-2021. Sejba ewlenija ta’ dan il-kontroll tal-idoneità hija l-ħtieġa li jiġi sfruttat il-potenzjal tal-għodod diġitali sabiex jittejjeb l-aċċess għall-informazzjoni regolata li hija divulgata mill-entitajiet, kif ukoll l-użu tagħha u l-użu mill-ġdid tagħha. B’mod partikolari, il-kontroll tal-idoneità enfasizza n-nuqqas ta’ punt uniku ta’ aċċess madwar l-UE kollha għal informazzjoni regolata u leġġibbiltà mill-magni limitata tal-informazzjoni, divulgata mill-entitajiet.

•Konsultazzjonijiet mal-partijiet ikkonċernati

Il-proċess ta’ konsultazzjoni u l-konklużjonijiet prinċipali tiegħu li fuqhom hija bbażata din il-proposta huma miġbura fil-qosor fl-Anness 2 tal-Valutazzjoni tal-Impatt li takkumpanja l-proposta għal Regolament li jistabbilixxi l-ESAP. L-attivitajiet ta’ konsultazzjoni kienu jinkludu konsultazzjoni online mmirata, workshops ma’ diversi kategoriji ta’ partijiet ikkonċernati rilevanti, u kontribut minn gruppi ta’ esperti rilevanti stabbiliti mill-Kummissjoni, b’mod partikolari l-Forum ta’ Livell Għoli (HLF) dwar is-CMU.

B’mod ġenerali, il-gruppi tal-partijiet ikkonċernati kollha li ġew ikkonsultati laqgħu l-inizjattiva tal-Kummissjoni dwar l-ESAP u esprimew l-appoġġ tagħhom għal implimentazzjoni gradwali sabiex l-informazzjoni dwar l-ESAP tingħata prijorità u ssir disponibbli. Il-partijiet ikkonċernati enfasizzaw ukoll l-importanza li l-informazzjoni tiġi ppreżentata darba biss. Dawk li jippreparaw l-informazzjoni li għandha tiġi rrapportata pubblikament kif ukoll l-SMEs enfasizzaw ukoll il-ħtieġa li jiġi evitat li jinħolqu piżijiet amministrattivi addizzjonali, inkluż l-ebda obbligu ġdid ta’ rapportar introdott għall-entitajiet.

Il-maġġoranza tal-partijiet ikkonċernati appoġġaw ambitu wiesa’ ta’ informazzjoni li għandha tiġi inkluża fl-ESAP li jkopri kemm l-informazzjoni finanzjarja kif ukoll dik relatata mas-sostenibbiltà. Il-maġġoranza l-kbira tal-partijiet ikkonċernati kienu tal-fehma li l-istandardizzazzjoni tal-informazzjoni taħt qafas komuni ta’ rapportar bi skemi u metadata komuni tkun utli sabiex jiġu indirizzati l-isfidi rigward il-komparabbiltà, l-affidabbiltà, u l-użu mill-ġdid tal-informazzjoni. Huma semmew ukoll li n-nuqqas ta’ standards komuni bħal dawn huwa wieħed mill-ostakli prinċipali li l-utenti u s-soċjetà jiffaċċjaw meta jipproċessaw informazzjoni finanzjarja u dik ambjentali, soċjali u ta’ governanza (ESG).

Il-biċċa l-kbira mill-partijiet ikkonċernati għandhom fehmiet simili dwar id-dimensjoni tal-infrastruttura u dwar kif jenħtieġ li l-ESAP jiġbor l-informazzjoni, u jissuġġerixxu li l-ESAP jenħtieġ li jibni fuq il-kanali ta’ rapportar nazzjonali jew Ewropej eżistenti. Barra minn hekk, il-partijiet ikkonċernati talbu li l-informazzjoni ssir disponibbli permezz tal-ESAP fl-istess ħin li tiġi ppubblikata fi kwalunkwe mezz jew kanal ieħor.

•Ġbir u użu ta’ għarfien espert

Il-valutazzjoni tal-impatt li takkumpanja din il-proposta tibbaża wkoll fuq id-data disponibbli mir-riċerka tad-desktop u b’mod partikolari mill-istudji u l-għarfien espert li ġejjin:

·Studju dwar “Regulatory framework analysis for potential integration into the European Electronic Access Point (EEAP)”;

·“Impact Assessment study on the list of High Value Datasets to be made available by the Member States under the Open Data Directive”;